Мистер Долар (комедија у четири чина)/20
XV

САВЕТНИК, МАТКОВИЋ

ГОСПОДИН САВЕТНИК БЕЗ РЕПУТАЦИЈЕ (Пошто је отишла, изађе из заклона, запрепашћен): Па то је моја жена?
МАТКОВИЋ (У непријатном положају): Да, то је госпођа!
ГОСПОДИН САВЕТНИК БЕЗ РЕПУТАЦИЈЕ: Али забога, па то онда значи.,.?
МАТКОВИЋ: Немојте се узрујавати.
ГОСПОДИН САВЕТНИК БЕЗ РЕПУТАЦИЈЕ: Али то значи... та несрећна крзнена бунда!
МАТКОВИЋ (Са саучешћем): Рачунајте на моју дискрецију.
ГОСПОДИН САВЕТНИК БЕЗ РЕПУТАЦИЈЕ: Хвала вам!... Ви увиђате мој положај.
МАТКОВИЋ: Али, забога, будите спокојни кад вам кажем.
ГОСПОДИН САВЕТНИК БЕЗ РЕПУТАЦИЈЕ: Па то значи да ја немам више разлога ни да се јављам господину Тодоровићу?
МАТКОВИЋ: Ја мислим...
ГОСПОДИН САВЕТНИК БЕЗ РЕПУТАЦИЈЕ: Премда... шта мислите, могао бих ја можда тражити 26.000 динара на зајам, правећи се да не знам да је он већ позајмио мојој жени?
МАТКОВИЋ: Не знам.
ГОСПОДИН САВЕТНИК БЕЗ РЕПУТАЦИЈЕ: Па да, зашто би мени пропали мојих 26.000... Уосталом, не можда баш данас... можда који дан доцније?
МАТКОВИЋ: Па да... тако и ја мислим.
ГОСПОДИН САВЕТНИК БЕЗ РЕПУТАЦИЈЕ (Полазећи): Господине Матковићу, ви разумете ситуацију али... је л‘ те, ја могу да рачунам?
МАТКОВИЋ: Али кад вам кажем, рачунајте са поуздањем на мене.
ГОСПОДИН САВЕТНИК БЕЗ РЕПУТАЦИЈЕ: Хвала вам. Збогом, господине Матковићу. — (Оде збуњен).

Мистер Долар (комедија у четири чина)